钦定古今图书集成/明伦汇编/官常典/第059卷 > 定陶共王康
## 钦定古今图书集成/明伦汇编/官常典/第059卷 > 定陶共王康

按《汉书·宣元六王传》，“孝元皇帝三男：王皇后生孝成
帝。傅昭仪生定陶共王康，冯昭仪生中山孝王兴。”
按本传：“定陶共王康，永光三年立为济阳王，八年徙
定陶王。少而爱长，多材艺，习知音声，上奇器之。母昭
仪又幸几代皇后、太子。”语在《元后》及《史丹传》。“成帝即
位，缘先帝意厚，遇异于它王。十九年，薨，子欣嗣。十五
年，成帝无子，征入为皇太子。上以太子奉大宗后，不
得顾私亲，乃立楚思王子景为定陶王，奉共王后。成
帝崩，太子即位，是为孝哀帝。即位二年，追尊共王为
共皇帝，置寝庙京师，序昭穆，仪如孝元帝。”徙定陶王
景为信都王云。按《元后传》，“王禁本始三年生女政
君。五凤中，年十八入掖庭为家人子。岁馀”，会皇太子
所爱幸司马良娣病且死，皇后使送政君太子宫，见
丙殿，得御，幸，有身。甘露三年生成帝，于甲馆画室为
世适皇孙。宣帝爱之，自名曰骜，字太孙，常置左右。后
三年，宣帝崩，太子即位，是为孝元帝。立太孙为太子，
以母王妃为婕妤，封父禁为阳平侯。后三日，婕妤立
为皇后。永光三年薨。禁长子凤嗣侯为卫尉、侍中。皇
后自有子，后希复进见。太子壮大，宽博恭慎。其后幸
酒乐燕乐，元帝不以为能。而傅昭仪有宠于上，生定
陶共王。王多材蓺，上甚爱之，坐则侧席，行则同辇，常
有意欲废太子而立共王。时凤在位，与皇后、太子同
心忧惧，赖侍中史丹拥右太子，语在《丹传》。上亦以皇
后素谨慎，而太子先帝所常留意，故得不废。元帝崩，
太子立，是为孝成帝。尊皇后为皇太后，以凤为大司
马大将军，领尚书事，益封五千户。凤用事，上，谦让无
所颛，即位数年，无继嗣，体常不平。定陶共王来朝，太
后与上承先帝意，遇共王甚厚，赏赐十倍于他王，不
以往事为纤介。共王之来朝也，天子留，不遣归国。上
谓共王：“我未有子，人命不讳，一朝有他，且不复相见尔长留侍我矣。”其后天子疾益有瘳，共王因留国邸，
旦夕侍上。上甚亲重，大将军凤心不便。共王。在京师，
会日蚀，凤因言：“日蚀，阴盛之象，为非常异。定陶王虽
亲，于礼当奉藩在国，今留侍京师，诡正非常异，故天
见戒，宜遣王之国。”上不得已于“凤而许之。共王辞去，
上与相对泣而决。”按《史丹传》：“自元帝为太子时，丹
以父高任为中庶子，侍从十馀年。元帝即位，为驸马
都尉侍中，出常骖乘，甚有宠。上以丹旧臣，皇考外属，
亲信之，诏丹护太子家。”是时傅昭仪子定陶共王有
材蓺，子母俱爱幸，而太子颇有酒色之失，母王皇后
无宠。建、昭之间，元帝被疾，不亲政事，留好音乐。或置
鼙鼓殿下，天子自临轩槛上，𬯎铜丸以挝鼓，声中严
鼓之节，后宫及左右习知音者莫能为，而定陶王亦
能之。上数称其材。丹进曰：“凡所谓材者，敏而好学，温
故知新，皇太子是也。若乃器人于丝竹鼓鼙之间，则
是陈惠、李微高于匡衡，可相国也。”于是上嘿然而笑。
其后中山哀王薨，太子前吊。哀王者，帝之少弟，与太
子游，学相长大。上望见太子，感念哀王，悲不自止。太
子既至前不哀，上大恨曰：“安有人不慈仁，而可奉宗
庙为民父母者乎！”上以责谓丹，丹免冠谢上曰：“臣诚
见陛下哀痛中山王，至以感损。向者太子当进见，臣
窃戒属毋涕泣感伤陛下，罪乃在臣，当死。”上以为然，
意乃解。丹之辅相，皆此类也。竟宁元年，上寝疾，傅昭
仪及定陶王常在左右，而皇后、太子希得进见。上疾
稍侵，意忽忽不平，数问《尚书》以景帝时立胶东王故
事。是时，太子长舅阳平侯王凤为卫尉侍中，与皇后、
太子皆忧不知所出。丹以亲密臣，得侍视疾，候上间
独寝时，丹直入卧内，顿首伏青蒲上，涕泣言曰：“皇太
子以适长立，积十馀年，名号系于百姓，天下莫不归
心。臣子见定陶王雅素爱幸，今者道路流言，为国生
意，以为太子有动摇之议。审若此，公卿以下必以死
争，不奉诏，臣愿先赐死以示群臣。”天子素仁，不忍见
丹涕泣，言又切至。上意大感，喟然太息曰：“吾日困劣，
而太子、两王幼少，意中恋恋，亦何不念乎！然无有此
议。且皇后谨慎，先帝又爱太子，吾岂可违指！驸马都
尉安所受此语？”丹即却顿首曰：“愚臣妄闻，罪当死。”上
因纳，谓丹曰：“吾病寖加，恐不能自还，善辅道太子，毋
违我意！”丹嘘唏而起，太子由是遂为嗣矣。